Mo dipolelong batho ba ile ba makala ka mokgwa wo dilo di ilego tša sepela ka lebelo, le ka bothakga ka gona. Bona ba be ba tlwaetše meletlo ya majakane ya go tšea letšatši ka moka. Lehono, le ge batho ba kaaka mabu le matlakala, lenaneo le be le sepela ka go potlaka. Kereke e tsene ka nako, ya tšwa ka nako. Ka sekgalela ke ge batho ba boetše ka gae, ba tletše ka mo gare ga ditente tše pedi tša kgoparara, tšeo di bitšwago "marquee" ka Seisimane. E tee e be e ka metša sekete sa batho. Ramoletlo e be e le profesa ye nngwe ya go tseba dipolelo tša mo Afrika Borwa ka moka, le gona gabotse. Yena o be a šoma le Mukhabudi kua yunibesithing ya Lebowa. Mashudu Makhado o ile a amogela baeng ka bokgwari bjo bo makatšago. O be a bala pampiring yeo a e ngwaletšwego ke bana. Diboledi e be e le tše nne fela, ka moka e le dihlogo tša dikolo. Ka moka ba be ba bala dipampiring. Wa mathomo e be e le hlogo ya sekolo se se phagameng sa Moruleng.